Zengő ABC
Aranyalma ághegyen. 
Bari bég a zöld gyepen. 
Cirmos cica egerész. 
Csengős csikó heverész. 
Dongó darázs döngicsél. 
Esik eső, fúj a szél. 
Füsti fecske ficsereg. 
Gerle, galamb kesereg. 
Gyom között gyors gyík szalad. 
Harmatos hajnal hasad. 
Itt van már a zivatar! 
Jó az Isten, jót akar. 
Kivirít a kikelet. 
Leveles lesz a liget. 
Lyukas fazék fekete. 
Mese, mese, meskete... 
Nádat a szél legyezi. 
Nyúl a fülét hegyezi. 
Orgonafán méhike. 
Összerezzen őzike. 
Patakparton pipitér. 
Róka szava kicsit ér. 
Suhog a sok sasmadár. 
Szilvafára szarka száll. 
Tücsök tarlón hegedül.
Tyúk az árkon átrepül. 
Uccu, csípd meg, hóha, hó! 
Ürgét fogott a Sajó. 
Vércse víjjog délelőtt. 
Zörgetik a vasfedőt. 
Zsindelyezik a tetőt.

 Versek